**ОБЩИНСКА ПРОГРАМА ЗА НАМАЛЯВАНЕ НА РИСКА ОТ БЕДСТВИЯ НА ОБЩИНА БОРОВО, ОБЛ. РУСЕ ЗА ПЕРИОДА** **2021-2025 г.**

*В изпълнение на чл. 6 „д“, от Закона за защита при бедствия : За изпълнение на целите на областната програма за намаляване на риска от бедствия и във връзка с намаляване на рисковете, определени с общинския план за защита при бедствия е разработена “Общинска програма за намаляване на риска от бедствия 2021 - 2025 г.“, която съдържа:*

**1. ОПЕРАТИВНИТЕ ЦЕЛИ;**

**2. ДЕЙНОСТИТЕ ЗА РЕАЛИЗИРАНЕ НА ОПЕРАТИВНИТЕ**

 **ЦЕЛИ.**

Проектът на общинската програма за намаляване на риска от бедствия ще се публикува за обществено обсъждане на интернет страницата на общинска администрация, гр. Борово, за срок от един месец.

Предложения могат да се подават до: **Община Борово, на  адрес**

**гр. Борово, ул. „Н. Й. Вапцаров” № 1 А или  на електронен адрес: e-mail: borovo@borovo.org**

В едномесечен срок след изтичането на срока за обществено обсъждане общинската програма за намаляване на риска от бедствия ще се внесе за съгласуване от Областния съвет, на Област Русе, за намаляване риска от бедствия, след което ще се предложи и внесе за приемане от Общинския съвет – Борово.

**ВЪВЕДЕНИЕ:**

В Република България все по-често започнаха да възникват бедствия, предизвикани от природни явления или човешка дейност, чиито социални и икономически последици могат да окажат значителен неблагоприятен ефект на нейното развитие, поради което намаляването на риска от бедствия е от изключително значение за устойчивото развитие на страната.

Природните бедствия възникват все по-често, засягат все повече хора и причиняват по-големи икономически щети.

Сериозността и честотата на природните бедствия се увеличава непрекъснато през последните десетилетия, отчасти в резултат на климата, урбанизацията, деградацията на околната среда и причинени от човешка дейност опасности. За това е необходимо да се обединят усилията на всички отговорни институции и тяхното активно включване в дейностите за намаляване на риска от бедствия, от което се очаква значително намаляване на човешки, социални, икономически и природни щети.

През последните години намаляването на риска от бедствия се превръща в световен приоритет.

В тази връзка и съгласно Закона за защита при бедствия (ЗЗБ) се разработва и изпълнява **Общинската програма за намаляване на риска от бедствия.**

Общинската програма за намаляване на риска от бедствия има обхват на действие 2021-2025 г.

**І. ОСНОВАНИЕ ЗА РАЗРАБОТВАНЕ.**

Програмата за намаляване на риска от бедствия е разработена в изпълнение на чл. 6 „д“ и чл. 65 „б“, т. 1 от Закона за защита при бедствия /ЗЗБ/.

**ІІ. ЦЕЛ И НАПРАВЛЕНИЯ ЗА НАМАЛЯВАНЕ НА РИСКА ОТ**

 **БЕДСТВИЯ.**

1. **Цел**: Общинската програма на Община Борово, за намаляване на риска от бедствия има за цел предотвратяването и/или намаляването на неблагоприятните последици, които могат да настъпят и засегнат живота и здравето на населението, околната среда и водите, както и за опазване на държавната, общинската и частната собственост вследствие на природни и/или човешки дейности, бедствия.

 Общинската програма за намаляване на риска от бедствия цели да се изгради една рамкова програма с която да се определят обекти с приоритети за действие, за да се намали риска от бедствия и да се подпомогне изпълнението на мерките, които се залагат в нея на общинско ниво.

**2. Направления за реализиране на мероприятията за намаляване риска от бедствия:**

* Планиране и прилагане на превантивна дейност, от структурите и органите на общинска администрация и отговорните органи за защита от бедствия, чрез която възможните бедствия на територията на община Борово могат да бъдат не само очаквани но и до някаква степен управляеми.
* Информираността и информационните кампании са важно направление, чрез което се дава възможност да се събира и разпространява информация за добрите практики, прилагани за намаляването на риска от бедствия.
* Информираността и взаимодействието между институциите, отговорни за защитата на населението, гарантира прилагането на добрите практики в сферата на планирането на превантивните мерки и мероприятия, а за самото население се улеснява тяхното изпълнение.
* Изготвяне на оценки, анализи и мониторинг на рисковете от евентуални бедствия на територията на Община Борово.
* Формирането на култура на превенция на бедствията и правилното поведение на цялото общество как да действа по време на различни бедствия. Повишената обществена култура за риска от бедствия, включва провеждане на обучения на всички нива в общинската администрация и населението.
* Поемане на по-голяма и сериозна обществена отговорност от страна на населението, с която вземат участието си в управлението на риска от бедствия, изисква стриктно публично определяне на отговорностите и ясна персонализация на тяхното изпълнение.

**III. ПРИРОДНИ И ПРИЧИНЕНИ ОТ ЧОВЕШКА ДЕЙНОСТ ОПАСНОСТИ, ПРЕДИЗВИКВАЩИ БЕДСТВИЯ**

1. **Основни и причинени от човешка дейност опасности:**

Идентифицирането на опасностите, които могат да предизвикат настъпването на бедствия е продължителен процес, насочен не само към сега съществуващите опасности, но и към тяхното развитие във времето. Важно е да се отчита историческото развитие на опасностите, защото инциденти, които са се случили веднъж или са били предотвратени, могат да допринесат за анализиране на историческата повторяемост на някои видове бедствия – природни или причинени от човешка дейност.

През последното десетилетие Република България бе засегната от

голям брой и с висок интензитет бедствия, което поставя страната ни в териториите, характеризиращи се с висок риск в тази сфера.

Територията на Република България и в частност на община Борово е изложена на следните видове опасности:

• Опасност от наводнения;

• Сеизмична опасност;

• Опасност от горски пожари;

• Опасност от замърсяване на въздуха при ядрена авария или трансгранично радиоактивно замърсяване;

• Опасност от промишлени аварии, аварии при превоз на опасни вещества и отпадъци;

• Опасност от неблагоприятни метеорологични явления, като засушаване, снежни бури, обилни снеговалежи, заледяване, градушки и силни ветрове;

• Опасност от биологично заразяване (епизодични и други епидемии, не само разпространявани чрез животните).

**Опасност от наводнения.**

Наводненията са най-често срещаните природни бедствия, както в световен мащаб, така и в България. Наводненията причиняват огромни щети, защото засягат урбанизирани територии, земеделски земи, горски масиви и не рядко свързани с отнемане на човешки животи. Съгласно научната класификация за този вид опасност и Закона за водите, наводненията се разпределят на:

• Местни – засягат се отделни реки или речни участъци;

• Среднообхватни – обхващат района на няколко реки;

• Мащабни – обхващат значителна територия;

• Крупно-мащабни, повсеместни – обхващат голяма част от страната или цялата страна.

В зависимост от начина, по който възникват наводненията, се наблюдават две групи:

**1. природни наводнения** (в болшинството от случаите - близо 80% от наводненията) – в резултат на обилни валежи, интензивно топене на снегове, заприщване на речни корита и др.;

**2. антропогенни** (20%) – дължащи се на аварии, скъсване на стени на изкуствени водоеми и др.

Най-често стават т.нар. наводнения от дъждовно-речен тип. Проливни дъждове, падащи на обширни територии от водосбора на реките, образуват огромна водна маса, която речните корита не са в състояние да поберат. Водата излиза от коритата на реките и потича надолу към устието като едновременно с това залива огромни пространства в речните долини.

Основна задача на Община Борово е да разработва и изпълнява мерки за предотвратяване на отрицателните последствия от наводнения. В изпълнение на мерките предвидени в „План за управление на речните басейни в Дунавски район 2016-2021 г.“ за басейново управление на водите са идентифицирани и картографирани рисковите зони за наводнения, а в „Плана за управление на риска от наводнения в Дунавски район“ са определени мерките за намаляване на риска от наводнение.

Съществува потенциален риск от наводнения по поречието на р.Дунав, която преминава, покрай с. Батин. Рискът за засягане на сгради и население обаче е минимален, тъй като с. Батин е разположено навътре от речния бряг.

 Количеството на водните маси и разположението на язовирите в Община Борово, по-точно, в близост до гр. Борово – 1 брой язовир – „Борово“, е такова, че при идване на висока вода в следствие на обилни валежи и обилно снеготопене и скъсване на стената му, няма да залеят населени места и да предизвикат значителни материални щети, водните маси ще се отекат в дере, продължение на язовирното съоръжение, което е по посока на с. Баниска, общ. Две Могили. Единствената инфраструктура, която може да бъде засегната е малка част пътно платно от пътя, свързващ с. Баниска и гр. Борово.

При обилни валежи или при пролетно снеготопене е възможно прииждане на р. Дунав, в участъка при с. Батин, Община Борово, при което реката би заляла основно земеделски земи, като пряка опасност за населението в с. Батин и други населени места няма.

При обилни валежи е възможно наводнение на жилищни сгради, които се намират на територията на Общината. Причината е, че не във всички населени места има изградена канализация, която да поеме и отведе водните маси или инфраструктурата е с нарушена функция.

Намаляването на риска от наводнения се осъществява преди всичко, чрез изграждането на хидротехнически съоръжения, доброто устройствено териториално планиране и повишената готовност за предотвратяването и/или намаляването на негативните последици от наводнения, чрез превантивни мерки, обучението на населението и адекватното реагиране в конкретната ситуация.

Важна и необходима превантивна мярка е редовното почистване на речните корита и поддържането на нормалната и естествена проводимост на водите.

**Сеизмична опасност**

Сеизмичните въздействия се характеризират със своята непредвидимост, особено по отношение на времето, поради което при проявата им се причиняват големи по размер негативни последици - жертви и пострадали сред населението, значителни материални щети и др. От сеизмологична гледна точка България е разположена в Алпо-Хималайския сеизмичен пояс. Територията на Република България е характерна с висока сеизмична активност и е сред класифицираните като "втори ранг земетръсно-опасни участъци" по Земята. Тази територия попада под въздействието както на вътрешни, така и на външни за страната сеизмогенни райони с очакван магнитуд до 8-ма степен по скалата на Рихтер и интензивност от 9-та и по-висока степен по скалата на Медведев - Шпонхойер - Карник. На територията на страната се определят три вътрешни сеизмични района:

• **Североизточен** – включва „Горнооряховската сеизмична зона“ (очакван магнитуд по скалата на Рихтер до 7,5 –та степен, интензивност от 9-та и по-висока степен по скалата на Медведев – Шпонхойер – Карник /МШК/), „Шабленска зона“ (максимален магнитуд до 8-ма степен, интензивност до 9-та степен по скалата на МШК за Черноморското крайбрежие), „Дуловската сеизмична зона“ (максимален магнитуд 7,5 поради относително голямата дълбочина на огнището, максималното въздействие е с интензивност над 8-ма степен по скалата на МШК);

• **Средногорски** – състои се от „Софийска сеизмична зона“ (максимален очакван магнитуд 6,5 – 7 и интензивност около 9-та степен по скалата на МШК), „Маришка сеизмична зона“ (максимален магнитуд 7,5 и интензивност до 10-та степен по скалата на МШК), „Тунджанска сеизмична зона“ (магнитуд до 6, интензивност в епицентъра до 9-та степен по скалата на МШК) и „Подбалканска сеизмична зона“ (магнитуд до 7,5 и епицентрална интензивност между 8-ма и 9-та степен по скалата на МШК);

• **Рило - Родопски** – включва „Струмска сеизмична зона“ (максимален очакван магнитуд 8, интензивност над 9-та степен по скалата на МШК в епицентралната област), „Местенска“ и „Западно-Родопска“ (Велинградска) сеизмични зони (във всяка от тях максимален магнитуд 6, съответно епицентрална интензивност около 8-ма степен по скалата на МШК).

 Община Борово попада в „Горнооряховската сеизмична зона“ (очакван магнитуд по скалата на Рихтер до 7,5 –та степен, интензивност от 9-та и по-висока степен по скалата на Медведев – Шпонхойер – Карник /МШК/) на „Североизточен сеизмичен район“, в който е възможно възникване на земетресение от VII и VIII степен по скалата на МШК. Въпросът за същинското прогнозиране - едновременното определяне на силата, мястото и времето на земетресението все още няма еднозначно решение в световен мащаб. Сеизмичната опасност не може да бъде контролирана, но сеизмичният риск може да бъде управляван и намален. Намаляването на сеизмичния риск се осъществява преди всичко чрез подобряване на устройственото планиране и инженерно-техническото проектиране, изграждането и експлоатацията на строежите.

Въпросът за намаляването на сеизмичния риск включва няколко стъпки:

• Създаването на адекватни карти за сеизмичната опасност;

• Строителство съобразено със сеизмичната опасност, което ще доведе до намаляване на човешки и икономически загуби;

• Повишаване на готовността за посрещане на последиците от силни земетресения, тук се включват превантивните мерки, обучение на населението и др.;

• Активното взаимодействие между държавните и всички други ръководни органи.

**Опасност от горски пожари**

Горските пожари са една от основните опасности за състава, структурата и функционирането на горските екосистеми. Климатичните промени през последното десетилетие доведоха до повишаване на честотата на възникване на горските пожари и размера на засегнатите от тях територии. Антропогенният характер на над 90% от пожарите налага категоризирането на горите в близост до урбанизирани територии като високорискови. В настоящия момент такива са около три четвърти от горите в България.

На територията на община Борово, има вероятност от възникване на горски пожари в насаждения с I клас на пожарна опасност. Това са предимно широколистни насаждения, растящи на много сухи, сухи и до свежи месторастения, силно съхнещи със суха и паднала маса над 10%, с ветровални и снеговални петна над 10%.

По-често срещани са случаите на полски пожари предизвикани от човешка небрежност от страна на граждани, на земеделски стопани при палене на стърнища и от пастири при изгарянето на сухи тревни площи и растителни отпадъци при почистване на дворни места.

За намаляването на горските пожари е необходимо стриктно да се спазват правилата за пожарна безопасност.

Ежегодно се изготвя план за защита на горските територии от пожари, който се съгласува с РД ПБЗН – Русе и се утвърждава от РДГ – Русе.

**Опасност от неблагоприятни метеорологични явления, като засушаване, снежни бури, обилни снеговалежи, заледяване, градушки и силни ветрове**

Засушаването е следствие от намаляването на валежите за дълъг период от време. Често редица метеорологични елементи, като високи температури, силни ветрове и ниска относителна влажност се проявяват съвместно със засушаването, което прави това явление много силно изразено. Редица индикатори за суша в атмосферата и земната повърхност трябва да бъдат наблюдавани оперативно, за да се определи степента на сушата и нейното влияние.

За територията на община Борово следва да се отбележи, че през последните години не се наблюдава продължителен период на воден режим.

Спецификата на континенталния климат е в основата и на възможни снегонавявания. Снежните виелици и заледявания са често явление за нашата страна, особено в нейната североизточна част. Характерни са за месеците декември и януари, но могат да се проявят и през останалите зимни месеци. Снежните бури и заледявания водят до нарушаване на въздушните комуникации, блокиране на пътищата и е възможно да поставят в рискова ситуация живота и здравето на много хора част от населението на общината. Снеговалежите могат да имат бедствен характер главно в населените места и да причинят не само блокиране на транспорта, прекъсване на електроснабдяването и водоснабдяването, но и медицинското осигуряване и снабдяването с хранителни продукти на населението. На територията на Община Борово, се наблюдава тежка зимна обстановка. Характерни са обилните снеговалежи, силните североизточни ветрове. В резултат на това се образуват снегонавявания, които са най-изразени в районите на селата Екзарх Йосиф, Горно Абланово и Батин. През територията на Община Борово, преминава и главен път I – 5 Русе – Велико Търново. При отежнена зимна обстановка, предвид постоянния тежкотоварен трафик по пътя, и връзката му с населените места в общината, се налага организация на движението, ангажиране на техника, която да разчиства пътищата от снеговалежи и снегонавявания. На територията на Община Борово има определени със заповед на кмета на общината, няколко точки, които да подслонят бедстващи на пътя хора.

Ниските температури са причина за обледеняването на електропроводите и други открити комуникационни линии. Годишно около 50–60 % от страната е засегната от снегонавявания и заледявания.

Като атмосферно явление градушките причиняват чувствителни загуби на аграрното производство и едновременно с това нанасят големи материални щети на сградния фонд и на стопанските постройки, а нерядко водят и до човешки жертви. Най-опасни са „градовите щормове“, при които щетите, нанесени на селскостопанските култури на полето, възлизат от 50 до 100%. „Градобитията“, в техните екстремни проявления като отделни или серия от „щормове“ и като акумулирани в един сезон събития имат бедствен характер и могат да повлияят съществено на икономическите резултати от селското стопанство и от там и на националната икономика.

Силните ветрове не са често явление за страната. Средногодишният брой на дни със силен вятър за непланинската част на страната е между 5 и 20 дни. Ураганният вятър, надхвърлящ значително ветровото натоварване при оразмеряването на сгради и обекти, е рядко явление, но въпреки това се случва. Силните ветрове на територията на община Борово, могат да доведат до прекъсване на електроснабдяването, блокиране на пътища, нарушения на инфраструктурата и са заплаха за живота, здравето и имуществото на хората.

**Опасност от замърсяване на въздуха при ядрени или радиационни аварии**

Въпреки строгите мерки за сигурност при работата на различните видове ядрени реактори и наличието на автоматизирани системи за управление, контрол и защита, практиката по експлоатацията им показва, че е възможно възникването на ситуации, които са съпроводени с аварийно изпускане на радиоактивни вещества в околната среда, което може да се отрази на въздуха на територията на община Борово, тъй като въздушното разстояние между гр. Борово и района на АЕЦ „Козлодуй“ е около 170 – 180 км., а разстоянието по суша е 210 км., което прави Община Борово, рискова при такъв тип аварии.

Радиоактивно замърсяване би могло да се получи, при трансгранично радиоактивно замърсяване, вследствие на ядрена или радиационна авария в други страни, а също и при инциденти с транспортни средства, преминаващи на нашата територия (автомобили и самолети), превозващи радиоактивни материали.

**Опасност от промишлени аварии, аварии при превоз на опасни вещества и отпадъци**

На територията на Република България работят предприятия, класифицирани и регистрирани като „предприятия с висок рисков потенциал”, както и „предприятия с нисък рисков потенциал”, съгласно изискванията на Закона за опазване на околната среда и Наредбата за предотвратяване на големи аварии с опасни вещества и за ограничаване на последствията от тях. Това са предимно предприятия от химическата промишленост, производство и търговия с взривни вещества, предприятия за нефтопреработка и търговия с петролни продукти и газ.

Заводите в гр. Русе, и гр. Бяла, са най – рисковите обекти от националното стопанство, в близост до Община Борово, където би могла да възникне, голяма производствена авария, с отделянето на промишлени отровни вещества, които ще нанесат, сериозни поражения на населението от общината.

На територията на община Борово предприятия, които влизат в класификацията и регистрацията като „предприятия с висок рисков потенциал” няма.

**Опасност от биологично заразяване (епизоотични и други епидемии, не само разпространявани чрез животните)**

Съществуващите производствено–икономически условия, структурата на селското стопанство, географското разположение на страната, влошената международна пандемична, епизодична и епизоотична обстановка, търговията, вносът и износът с живи животни, продукти от животински и растителен произход са условия за възникване на огнища на биологично заразяване. Масови заболявания от епидемичен и епизодичен характер може да бъдат причинени и от нашествия на вредители /комари, кърлежи, хлебарки, плъхове и др./. Ситуацията с разпространението на заразата COVID – 19, е основен ангажимент на Община Борово. Общината предприема редица мерки от нейната компетентност за ограничаване на разпространението на заразата сред населението на общината. Община Борово, активно сътрудничи и с останалите отговорни органи за това.

1. **Основни цели и приоритети за намаляване на риска от бедствия.**

Отчитайки състоянието в момента, както и слабите, и силните страни в сферата на намаляването на риска от бедствия в Република България, може да бъде формулирана следната основна цел:

**Предотвратяване и/или намаляване на неблагоприятните последици за човешкото здраве, социално-икономическата дейност, околната среда и културното наследство в България, вследствие на природни и причинени от човешка дейност бедствия.**

За постигане на целта, в настоящата „**Програма за намаляване на риска от бедствия“** се определят следните приоритети за действие на територията на Община Борово:

* Прилагане на устойчиви и национални политики за провеждане на мероприятия за развитие капацитета на ръководния състав и служителите от администрацията за идентифициране и оценка на рисковете от бедствия, застрашаващи живота и здравето на населението и околната среда.
* Идентифициране, оценка и мониторинг на рисковете от бедствия, включващи изграждането и поддържането на национални системи за прогнози, мониторинг, ранно предупреждение и оповестяване при бедствия.
* Изграждане на култура за защитата при бедствия на всички нива на управление в обществото, чрез провеждане на обучения и по-голяма публичност.
* Намаляване на съществените рискови фактори и повишаване на готовността за ефективно реагиране при бедствия и спасително-възстановителни дейности след бедствието.

**IV. МЕРОПРИЯТИЯ ЗА НАМАЛЯВАНЕ НА РИСКА ОТ БЕДСТВИЯ**

|  |  |  |  |
| --- | --- | --- | --- |
| **№**  | **Мероприятия**  | **Изпълнител**  | **Срок**  |
|   | ***I. Прилагане на устойчиви национални политики за провеждане на мероприятия за развитие капацитета на ръководния състав и служителите от администрацията за идентифициране и оценка на рисковете от бедствия, застрашаващи живота и*** ***здравето на населението и околната среда*** |
| 1.  |  Разработване на Общинска програма занамаляване на риска от бедствия  |  ОбСНРБ  | 2020 г.  |
| 2.  |  Актуализиране на Общинския план за защита при бедствия  |  ОбСНРБ  | При промяна наНормативната уредба, свързана с изпълнението му и веднъж на 5 години при въвеждане на плана, както и ежегодно по съответния ред от ЗЗБ |
| 3.  |  Преглед и запознаване с измененията на законовата и подзаконовата нормативна уредба в сферата на защитата на населението при бедствия  | Председател на ОбСНРБ, Кметове на населени места | Ежегодно при всяка промяна  |
| 4.  |  Подпомагане в обучението за защита на населението и развитие на капацитета на служителите от Общинската администрация на всички нива, по актуални теми касаещи защитата на |  Специалист  ОСГЗ  | Ежегодно  |
|  | населението при бедствия. |  |  |
| 6.  |  Създаване на ефективен механизъм за координация и взаимодействие между Общинската администрация, държавните институции и институциите, занимаващи се със защитата на населението  |  Кмет, ОбСНРБ   | До 2021 г.  |
|   | ***II. Идентифициране, оценка и мониторинг на рисковете от възможни бедствия, включващо изграждането и поддържането на национални системи за прогнозиране, мониторинг, ранно предупреждение и******оповестяване на населението при бедствия*** |
| 1.  |  Установяване, картографиране и обследване на рисковите места, където е възможно настъпването на бедствия и събраната информация да бъде разпространена и публично достъпна  |  ОбСНРБ    | Постоянен  |
| 2.    |  Превантивни дейности по проводимостта на реки и дерета с проблемни участъци в урбанизираната територия на община Борово |  Кмет, кметски наместници, в община Борово   | Ежегодно   |
|   | ***III. Изграждане на култура за защитата при бедствия на всички нива на управление в обществото чрез провеждане на обучения и по-голяма публичност***  |
| 1.  |  Оказване на методическа помощ при организиране на обученията в детските и учебни заведения за действия и защита при бедствия. Провеждане на тренировки по евакуация | Министерство на образованието и науката Представители отРС ПБЗН и БЧК | Ежегодно   |
| 2.  |  Подобряване на координацията и взаимодействието по обучението за реакция и поведение при бедствия между училищните ръководства, РД ПБЗН и общинската администрация чрез организиране на годишни срещи |  Директори на училищаРД ПБЗН | Ежегодно  |
| 3.  |  Проиграване на плановете за защита на населението от Общинска администрация  | Секретар на ОбСНРБ  | Ежегодно  |
| 4.  | Организиране на обучение на доброволните формирования за защита при бедствия | Ръководител на ДФРС ПБЗН и РД ПБЗН | Постоянен  |
| 5.  |  Повишаване нивото на качества и компетентност за защита при бедствия на членовете на Общинския съвет за намаляване на риска от бедствия, чрез провеждане на обучения  | Секретар наОбСНРБ  | Постоянен  |
|   | ***IV. Намаляване на съществените рискови фактори и повишаване на готовността за ефективно реагиране при бедствия и спасително-възстановителни дейности след*** ***бедствието*** |
| 1.  |  Рехабилитация и поддръжка на водните съоръжения на територията на общината. | ОбСНРБ  | 2021-2024 г.  |
| 2.  |  Изготвяне на годишни доклади с информация за състоянието на изпълнението на мерките за намаляване на риска и защита на населението от бедствия, заложени в програмата  | ОбСНРБ  | Ежегодно   |
| 3.  |  Настаняване на лица, пострадали от настъпили бедствия, осигуряването им с храна, вода и вещи от първа необходимост и оказване на първа помощ  | Об Щаб при бедствияОбщинска администрация, БЧК  | При необходимост  |